Magistrála v najvyššom vrchu pohoria.
Chata pod Borišovom je významnou zastávkou magistrály.
 **Veľkofatranská magistrála** je červeno značený turistický chodník, prechádzajúci hrebeňom Veľkej Fatry. Vedie z Ľubochne po hrebeni turčianskej vetvy na Krížnu a dosahuje dĺžku 43,8 km, prevýšenie 2245/3377 metrov a odhadovaný čas na prechod 15 hodín.

Priebeh
-------

Začiatok náročnej hrebeňovky je na železničnej zastávke Ľubochňa (440 m n. m.), odkiaľ vedie mostom ponad Váh do centra obce, kde sa stáča na západ a ponad Ľubochnianku smeruje na rázcestie *Korbeľka* (480 m n. m.). Nasleduje prudké stúpanie na predvrchol Kopy (1 160 m n. m.), kde začína hrebeň turčianskej vetvy Veľkej Fatry a stáča sa južným smerom. Pokračuje cez Ľubochnianske sedlo (762 m n. m.), Vyšné Rudno (1 045 m n. m.) a sedlo Príslop (935 m n. m.) na Kľak (1 394 m n. m.), najvyšší vrch turčianskej vetvy hlavného hrebeňa s nerušeným kruhovým výhľadom. 

Chodník pokračuje cez Vyšnú Lipovú (1 220 m n. m.), Jarabinú (1 314 m n. m.), Malý Lysec (1 280 m n. m.) a Šoproň (1 370 m n. m.) ku chate pod Borišovom (1 300 m n. m.), ktorá je významnou križovatkou turistických chodníkov. Magistrála výstupom na výraznú Ploskú (1 532 m n. m.) opúšťa turčiansku vetvu hrebeňa a cez Chyžky (1 307 m n. m.) a Koniarky (1 377 m n. m.) smeruje na najvyšší vrch horstva i magistrály, Ostredok (1 596 m n. m.). Chodník sa v tejto časti nachádza nad hornou hranicou lesa a poskytuje ďaleké výhľady, ktoré turistov sprevádzajú až po cieľ magistrály na Krížnej, v nadmorskej výške 1574 metrov. 

Špecifikom Krížnej je križovatka troch červenoznačených turistických chodníkov; magistrála tu križuje Cestu hrdinov SNP, ktorá sem vedie zo sedla Malý Šturec (890 m n. m.) okolo horského hotela Kráľova Studňa a z vrcholu pokračuje východným smerom cez sedlo Veľký Šturec (1 010 m n. m.) na Donovaly (960 m n. m.).

Priebeh trasy
-------------

| Vzdialenosťkm | Čas (h) | Nadmorská výška m n. m. | Miesto | Križovanie chodníkov |
| --- | --- | --- | --- | --- |
| 0,0 km | 0:00 | 440 m | Ľubochňa - žel. zastávka | ↑ sedlo pod Ostrým |
| 0,9 km | 0:15 | 450 m | Ľubochňa - obec | ↑ Ľubochnianske sedlo |
| 1,7 km | 0:30 | 480 m | Korbeľka |  Stankovany |
| 2,7 km | 1:20 | 1160 m | Kopa | ↓ Krpeľany |
| 4,2 km | 1:45 | 762 m | Ľubochnianske sedlo | ↓ Ľubochňa; ↓ Krpeľany |
| 2,5 km | 0:50 | 1045 m | Vyšné Rudno | ↓ Nolčovo |
| 3,1 km | 0:55 | 935 m | sedlo Príslop | ↓ Nolčovo |
| 3,3 km | 1:15 | 1394 m | Kľak | ↓ Podhradie; ↓ Ľubochnianska dolina - Raková |
| 4,9 km | 1:40 | 1314 m | Jarabiná | ↑ Sklabiňa |
| 3,6 km | 1:15 | 1280 m | Malý Lysec - rázc. | ↓ Belá-Dulice |
| 6,7 km | 2:15 | 1300 m | Chata pod Borišovom | ↓ Necpaly; ↓ Belá-Dulice; ↑ Borišov; ↓ Ľubochnianska dolina - Močidlo |
| 1,8 km | 0:35 | 1532 m | Ploská | ↓ Liptovské Revúce |
| 1,7 km | 0:45 | 1307 m | Chyžky | ↓ Liptovské Revúce |
| 1,1 km | 0:20 | 1377 m | Koniarky | ↓ Necpalská dolina - Balcierovo |
| 2,6 km | 0:40 | 1592 m | Ostredok - rázcestie | ↓ Dedošová dolina - Drobkov |
| 3,0 km | 0:50 | 1572 m | Krížna | ↓ Malý Šturec; ↓ Veľký Šturec; ↓ Staré Hory |

Referencie
----------

1. 1 2
2. ↑

Externé odkazy
--------------

* Fotoreportáž z magistrály
* Popis trasy

Zdroj
-----

* Podrobný popis magistrály

Súradnice: 48°54′08″S 19°04′46″V﻿ / ﻿48,902102°S 19,079325°V﻿ / 48.902102; 19.079325